畦蔬一首
作者：周紫芝
朝代：宋

paragraphs: 猗嗟老人，如水中槎。
攜壺挈榼，泛宅浮家。
飄然北來，寓此一蝸。
食無畎畝，衣無桑麻。
藜莧滿腹，雜以蜆蝦。
以鼓我腹，妻孥笑譁。
旅人之食，豈曰不腆。
不足則求，我顔亦靦。
乃即舍隅，蒿萊是剪。
藝此春蔬，侵畦覆畹。
雨葉風枝，忽其滿眼。
擷之掇之，以芼以烹。
聊以當肉，亦足彭亨。
搖喉澤吻，茹葅啜羮。
如天酥酡，飯在家僧。
彼哉膏粱，孰爲重輕。
安得長江，載揚我舲。
買地五畝，抱甕躬耕。
駕言聿歸，以畢餘生。